Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ - Σχέδιο της Κοινής Θέσης της Κοινότητας -

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση της απαιτούμενης ασφάλειας δικαίου και ομοιογένειας της εσωτερικής αγοράς, η Μικτή Επιτροπή του ΕΟΧ οφείλει να ενσωματώνει στη συμφωνία ΕΟΧ όλη τη σχετική κοινοτική νομοθεσία, το συντομότερο δυνατό μετά τη θέσπισή της.

2. Συνεπώς, η Μικτή Επιτροπή του ΕΟΧ πρέπει να εκδώσει τη συνημμένη απόφαση για τροποποίηση του παραρτήματος ΙI της συμφωνίας ΕΟΧ με την προσθήκη του νέου κοινοτικού κεκτημένου στον τομέα των τεχνικών κανόνων, προτύπων, δοκιμών και πιστοποίησης. Η απόφαση αφορά την ακόλουθη οδηγία:

- 32003 L 0017: Οδηγία 2003/17/ΕΚ του Ευρωπαϊκού Κοινοβουλίου και του Συμβουλίου, της 3ης Μαρτίου 2003, για τροποποίηση της οδηγίας 98/70/ΕΚ όσον αφορά την ποιότητα των καυσίμων βενζίνης και ντίζελ

- (ΕΕ L 76, 22.3. 2003, σ.10)

3. Το σχέδιο απόφασης της Μικτής Επιτροπής εισάγει μια τροποποίηση της πράξης, προκειμένου η τελευταία, για λόγους ενσωμάτωσής της στη συμφωνία ΕΟΧ, να αναφέρεται στο άρθρο 75 της εν λόγω συμφωνίας και όχι στο άρθρο 95 παράγραφος 10 της συνθήκης ΕΚ. Επιπλέον, εισάγει μια αναπροσαρμογή, ώστε να μπορέσει η Ισλανδία να επωφεληθεί από τις ίδιες παρεκκλίσεις από τις οποίες επωφελούνται οι εξόχως απόκεντρες περιοχές που αναφέρονται στην οδηγία, λαμβανομένης υπόψη της ιδιαίτερης γεωγραφικής της θέσης, των δημογραφικών χαρακτηριστικών της και της μικρής πληθυσμιακής της πυκνότητας.

4. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο καθορίζει τη θέση της Κοινότητας για τις αποφάσεις που αφορούν επέκταση του κοινοτικού δικαίου μέσω εισαγωγής σημαντικών τροποποιήσεων.

5. Το σχέδιο απόφασης της Μικτής Επιτροπής του ΕΟΧ υποβάλλεται στο Συμβούλιο προς έγκριση. Η Επιτροπή προτίθεται να παρουσιάσει τη θέση της Κοινότητας στη Μικτή Επιτροπή του ΕΟΧ το συντομότερο δυνατό μετά την έγκριση από το Συμβούλιο.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,

Εκτιμώντας τα ακόλουθα :

(1) Το παράρτημα IΙ της συμφωνίας τροποποιήθηκε με την απόφαση αριθ. ... της ... [1] της Μικτής Επιτροπής του ΕΟΧ.

[1] ΕΕ C [...], [...], σ. [...].

(2) Η οδηγία 2003/17/ΕΚ του Ευρωπαϊκού Κοινοβουλίου και του Συμβουλίου, της 3ης Μαρτίου 2003, για τροποποίηση της οδηγίας 98/70/ΕΚ όσον αφορά την ποιότητα των καυσίμων βενζίνης και ντίζελ [2] πρέπει να ενσωματωθεί στη συμφωνία,

[2] ΕΕ L 76, 22.3.2003, σ. 10.

ΑΠΟΦΑΣΙΖΕΙ:

Άρθρο 1

Στο σημείο 6α (οδηγία 98/70/ΕΚ του Ευρωπαϊκού Κοινοβουλίου και του Συμβουλίου) του κεφαλαίου XVII του παραρτήματος II της συμφωνίας, προστίθενται τα εξής:

'- 32003 L 0017: Οδηγία 2003/17/EΚ του Ευρωπαϊκού Κοινοβουλίου και του Συμβουλίου της 3ης Μαρτίου 2003 (ΕΕ L 76, της 22.3.2003, σ. 10).

Για τους σκοπούς της παρούσας συμφωνίας, οι διατάξεις της οδηγίας αναπροσαρμόζονται ως εξής:

α) Στο άρθρο 2 σημείο 4 (εξόχως απόκεντρες περιοχές), μετά τη λέξη «διαμερίσματα,» παρεμβάλλονται οι λέξεις «η Ισλανδία, σε ό,τι αφορά το σύνολο της επικράτειάς της,».

β) Στο άρθρο 6 σημείο 1, οι λέξεις «άρθρο 95 παράγραφος 10 της συνθήκης» αντικαθίστανται με την αναφορά στο «άρθρο 75 της συμφωνίας».'

Άρθρο 2

Τα κείμενα της οδηγίας 2003/17/ΕΚ στην ισλανδική και νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

Άρθρο 3

Η παρούσα απόφαση αρχίζει να ισχύει στις [....], υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας [3].

[3] Δεν αναφέρονται συνταγματικές απαιτήσεις.

Άρθρο 4

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

Βρυξέλλες, [...]

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μικτής Επιτροπής του ΕΟΧ